秋晚銅山道中宿隱者
作者：鮑溶
朝代：唐

paragraphs: 我鄉山川遙，秋晚空景促。
天明共雲散，日落依鳥宿。
主人逃名子，鶴髮臥空谷。
野言得真風，山貌宜古服。
喜於無聲地，暫傲羲皇俗。
秋窗照疎螢，寒犬吠落木。
朝隱留此處，一點天邊宿。
今憶見此時，添悲覽止足。
遲遲清夜晝，幽路出深竹。
笑謝萬戶侯，余將耻干祿。